དེ་ཡང་གངས་ཅན་བཅུ་ཕྲག་རིག་པའི་ནང་མཛོད་ཆེན་མོ།སྐལ་ལྡན་རྗེས་སུ་འཛིན་པ་བཟོ་རིག་པ་ལས་གཟུགས་སྐུའི་ཆེ་བ་ཕྱག་སོར་གྱི་རྩལ་ལས་མངོན་པར་མཚོན་ནུས་པ།བོད་ཀྱི་རིག་གནས་དང་ཁྱད་པར་ལྷ་རིས་སྒྱུ་རྩལ་ལ་ནང་བྱན་ཆུད་པའི་མཁས་མཆོགཀྲུང་གོའི་སྲོལ་རྒྱུན་བཟོ་རིག་ཆེན་མོ།ཞིང་ཆེན་རིམ་པའི་དངོས་མིན་རིག་གནས་ཤུལ་བཞག་གི་རྒྱུད་འཛིན་པ།བོད་རྒྱུད་ནང་བསྟན་སྐུ་བརྙན་བཟོ་རྩལ་སྐད་གྲགས་ཅན་སྡེ་དགེ་ལྷ་བཟོ་ཨ་ཆུང་ནི་སྡེ་དགེ་ས་ཡི་ཐིག་ལེ་གཡང་འཁྱིལ་སྟེང་ལ་སྐྱེས་ཤིང་།ཆུང་ངུའི་དུས་ནས་བཟུང་རྣམ་དཔྱོད་ཀྱི་མཁྱེན་རྒྱ་ཡངས་ཤིང་།བཟོ་ཡི་རིག་བྱེད་ལ་ལྷན་སྐྱེས་ཀྱི་བློ་གྲོས་རྒྱས།ལོ་བརྒྱད་ནས་བཟུང་གཙུག་ལག་རིག་གནས་ཀྱི་ཡི་གེ་སྦྱོར་ཀློག་སོགས་བསླབས་ལ།སྐལ་ལྡན་རྗེས་སུ་འཛིན་པ་བཟོ་རིག་གཙུག་ལག་རིན་པོ་ཆེ་ལ་ལྷག་པར་མཁྱེན་དཔྱོད་ཀྱི་རྩལ་སྨིན།ལོ་བཅུ་གཅིག་སོན་པའི་ཚེ་སྔ་འགྱུར་རྙིང་མའི་ཆུ་མགོ་ལྟ་བུར་གྲགས་པའི་ཀ་དཔལ་རྫོགས་གསུམ་གྱི་ཡ་གྱལ་ཁམས་སྡེ་དགེ་རྫོགས་ཆེན་དགོན་པར་ཞུགས་ཤིང་།སྒྱུ་འཕྲུལ་ལྷ་ཡི་བཟོ་བོ་དམ་པ་ཐུབ་བསྟན་འོད་ཟེར་གྱི་མདུན་ནས་གཏོར་མ་བཅའ་རྡུང་དང་།མར་ཚོན་མཛེས་བཟོ།སྐུ་གཟུགས་ཀྱི་ཐིག་རྩ་དང་བཟོ་རིག་བྲིས་རྒྱུན་རི་མོའི་མན་ངག་དང་བཅས་པ་བྱང་ཆུབ་པར་སྦྱངས་པས་ཀུན་གྱིས་བསྟོད་བསྔགས་གསོལ།